## La Generalitat transferix més de 7 milions d’euros de fons NextGenerationEU a mancomunitats afectades per la dana per a projectes de reconstrucció i mitigació de riscos climàtics

*** La consellera Marián Cano destaca “l’agilitat amb la qual s’ha gestionat el pagament d’estes ajudes” i reitera als municipis la “total implicació de l’Administració autonòmica per a la recuperació de les zones afectades”
* Els fons es destinen a projectes d’adaptació al canvi climàtic, adopció de sistemes d’alerta primerenca, adequació de llits i rambles i implementació de mesures de prevenció d’inundacions**

La Generalitat ha transferit 7.150.000 euros procedents de fons NextGenerationEU a les mancomunitats de municipis afectats per la dana del 29 d’octubre de 2024, amb la finalitat d’impulsar projectes de reconstrucció i de mitigació de riscos climàtics.

Estes ajudes s’emmarquen en l’Actuació de cohesió entre destinacions de la Comunitat Valenciana, finançada per la Unió Europea – NextGenerationEU dins del Pla de recuperació, transformació i resiliència.

La consellera d’Innovació, Indústria, Comerç i Turisme, Marián Cano, ha subratllat “l’agilitat amb la qual s’ha gestionat el pagament d’estes ajudes”, i ha recordat que el Decret 63/2025, que aprovava les bases reguladores i la concessió directa, es va publicar el passat 20 de maig en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/16161).

Cano ha explicat que l’objectiu d’estes ajudes és “recuperar l’activitat turística dels municipis que es van vore damnificats pel temporal” i ha reiterat “la total implicació de la Generalitat en la recuperació de les zones afectades”. Així mateix, ha destacat que “s’ha aconseguit gestionar el pagament d’estes transferències en només dos mesos”.

La consellera ha remarcat que el propòsit últim d’estes ajudes és “contribuir a la recuperació del sector turístic, al mateix temps que es promou l’adopció de mesures que mitiguen futurs riscos climàtics”.

**Distribució de les ajudes**

L’import total d’estes ajudes ascendix a 7.150.000 euros, i s’han destinat perquè les mancomunitats beneficiàries adopten les mesures necessàries per a pal·liar els danys produïts pel temporal del 29 d’octubre de 2024 a les seues comarques, reconstruir les zones afectades i promoure l’adopció de mesures que mitiguen futurs riscos climàtics en els municipis que les integren. La distribució de fons atén el grau d’afectació per la dana en les diferents mancomunitats de municipis.

D’esta manera, s’ha destinat a la Mancomunitat Camp de Túria 750.000 euros; la Mancomunitat de la Ribera Alta ha rebut 1.000.000 d’euros; la Mancomunitat Alt Túria 750.000 euros; per a la Mancomunitat de l’Interior Tierra del Vino 1.000.000 d’euros; també s’ha destinat 1.000.000 d’euros a la Mancomunitat Intermunicipal l’Horta Sud; així com a la Mancomunitat Intermunicipal Hoya de Buñol-Chiva. A la Mancomunitat La Serrania li corresponen 750.000 euros, mateixa quantitat que a la Mancomunitat de la Ribera Baixa. Mentres que a la Mancomunitat de Municipis de la Safor s’ha destinat un total de 150.000 euros.

**Actuacions subvencionables**

Respecte a les actuacions subvencionables, es consideren les que estan incardinades dins dels eixos 1, 2 i 4 de l’Estratègia de sostenibilitat turística en destinacions i tinguen per objecte exclusivament les tasques dirigides a la reconstrucció dels danys produïts per la dana, així com a la prevenció de futurs riscos climàtics.

L’eix 1 comprén actuacions en l’àmbit de la transició verda i sostenible, com ara el desenrotllament de coneixements i elaboració de plans relacionats amb l’adaptació al canvi climàtic i la prevenció de riscos; sistemes d’alerta primerenca, seguiment i avaluació de riscos climàtics; prevenció i gestió de riscos específics sobre el territori, com la prevenció d’inundacions; o l’adequació de llits i rambles, la protecció davant de l’erosió i altres riscos relacionats amb el clima.

També són subvencionables les actuacions integrades en l’eix 2, enfocades a la millora de l’eficiència energètica, que arreplega projectes com la creació i adequació de camins pedalables i sendes; la dotació d’equipaments turístics (zones de descans, refugis, àrees recreatives, zones d’ombra, punts d’aigua) i estacions de reparació, creació de punts de recàrrega i recuperació d’estacions per a ús cicloturístic.

Finalment, les actuacions lligades a l’eix 4 se centren en l’àmbit de la competitivitat. Així, s’inclouen actuacions de soterrament de cablejat i millora d’elements públics; homogeneïtzació d’elements de mobiliari urbà, adequació de parcs i jardins, cobriment de contenidors de fem, remodelació i decoració de façanes; programes i protocols de seguretat i higiene com l’adquisició de mètodes de neteja, desinfecció, prevenció i profilaxi en equipaments i llocs turístics, així com plans de protecció contra incendis o de seguretat.

Les actuacions que es desenrotllaran en cada comarca per part de les mancomunitats beneficiàries han sigut seleccionades per estes administracions i pels ajuntaments que formen part d’estes, en un enfocament de cogovernança juntament amb la Generalitat. Estes actuacions han d’estar totalment executades abans del 30 de juny de 2026.

Fecha: 07/09/2025